Proteas kolf eerste in BirminghamQuinton de Kock word deur Trent Bolt skoongeboul. Foto: Cricinfo. Daar was aanvanklik nie veel swaai by vanjaar se Krieketwêreldbeker in Engeland nie, maar vandag op Edgbaston het die Nieu-Seelandse snelboulers die bal lekker teen die Proteas geswaai. ’n Nat buiteveld het gesorg dat die wedstryd tot 49 boulbeurte per span verkort is en Kane Williamson het die Proteas ingestuur om te kolf toe hy die loot gewen het. Quinton de Kock – Suid-Afrika se voorste kolwer by die internasionale skouspel – is in die tweede boulbeurt van die dag deur Trent Bolt skoongeboul. Die bal het net genoeg ingeswaai om De Kock (5) se kolf te mis. Hashim Amla en Faf du Plessis het daarna goed teruggeveg met ’n vennootskap van 50 lopies om die tweede paaltjie. Hulle het veral vir Bolt goed gespeel en vier goeie grenshoue op die voorvoet van hom geslaan. Maar daar is geen plaasvervanger vir spoed nie en die blitsige Lockie Ferguson het vir Du Plessis met ’n skitterende streepbal skoongeboul. Ferguson het vir Du Plessis eers met ’n kortbal saggemaak en hom toe met die streepbal platgetrek. Beide aflewerings is teen 149 km/h afgestuur. Daarna het Collin de Grandhomme, wat in Zimbabwe gebore is, die druk volgehou en sy medium-vinnige aflewerings het vir Amla en Markram op hul tone gehou. Dit was egter die draaiballe van Mitchell Satner wat van Amla (55) ontslae geraak het, toe hy hom óók skoongeboul het. Die bal het in lyn met Amla se bypen geland en het net genoeg gedraai om sy wegpen te tref. Die Proteas moet hierdie wedstryd wen indien hulle ’n realistiese kans wil staan om vir die uitkloprondes te kwalifiseer. Kolfwerk is egter moeilik op die blad en hulle kolf tans teen ’n rapsie as vier lopies per boulbeurt. Amla het die tweede vinnigste speler – naas Indië se Virat Kohli – geword om 8 000 in eendagkrieket aan te teken. Dit het die 36-jarige Protea 176 kolfbeurte geneem om dié mylpaal te behaal. Ten tyde van publikasie was die telling 127/3 ná 31 boulbeurte. Makram (33) en Rassie van der Dussen (7) is die kolwers in die middel. Proteas: Quinton de Kock, Hashim Amla, Faf du Plessis, Aiden Markram, Rassie van der Dussen, David Miller, Andile Phehlukwayo, Chris Morris, Kagiso Rabada, Imran Tahir, Lungi Ngidi. Nieu-Seeland: Martin Guptill, Collin Munro, Ross Taylor, John Latham, Jimmy Neesham, Collin de Grandhomme, Mitchell Satner, Matt Henry, Lockie Ferguson, Trent Bolt.